
                                                  	RAPORT de SPECIALITATE,

Privind înaintarea către Guvernul României a propunerii de emitere a unei hotărâri de guvern privind actualizarea datelor de identificare ale unui imobil aflat in domeniul public al statului, precum si scoaterea acestuia din inventarul centralizat al bunurilor care alcatuiesc domeniul public al statului și din administrarea Oficiului de Cadastru și Publicitate Imobiliară Timiș




	În Anexa nr. 10 din inventarul centralizat al bunurilor care	alcătuiesc domeniul public al statului, aprobat prin Hotararea Guvernului nr. 1705/2006, cu modificarile și completările ulterioare, la aceasta data, se află înregistrat la nr. MF 25812 imobilul situat în str. Vasile Alecsandri nr. 1, loc. Timișoara județul Timiș .
Imobilul identificat la nr. MF 25812 figurează în administrarea Oficiului de Cadastru și Publicitate Imobiliara Timiș, avand urmatoarea descriere: Sc 538,74 mp, Sd 1919,37 mp, curte 279,65 mp, regim de inălțime P+2.
În realitate, însă, imobilul situat în str. Vasile Alecsandri nr. 1, județul Timiș a figurat întotdeauna in proprietatea Municipiului Timișoara, astfel cum rezultă din înscrierile făcute în vechile cărți funciare (CF 1 Timișoara, transcrisa în CF nr. 62391 Timișoara și ulterior convertită în CF nr. 419709 Timișoara).
Cu ocazia lucrărilor de cadastru efectuate la nivelul Municipiului Timișoara în perioada 1945-1949, în cartea funciară nr. 1 Timișoara, dreptul de proprietate asupra imobilelor în favoarea Primăriei Municipiului Timișoara a fost înscris cu titlu de „posesor la localizare, cumpărare, expropriere, unificare și schimb, donațiune”.
Prin lucrarea de carte funciară nr. 2757/09.05.1988, imobilul cu nr. top 297, constând în casă cu 2 etaje și curte în str. Vasile Alecsandri nr. 1 și teren în suprafață de 1335 mp a fost transcris cu starea de proprietate neschimbată, din cartea funciară nr. 1 Timișoara în cartea funciară nr. 62391 Timișoara. Cu această ocazie, în baza Ordinului nr. 113/13.05.1974, a fost înscris dreptul de administrare operativă în favoarea Oficiului de Cadastru și Organizarea Teritoriului din cadrul Consiliului Popular Județean Timiș.
Astfel, au fost sistate vechile evidențe de carte funciară ale Municipiului Timișoara, imobilele fiind transcrise cu starea neschimbată în cărți funciare noi.
Precizăm că lucrarea de carte funciară nr. 2757/09.05.1988 nu se mai regăsește în arhivă, având în vedere vechimea acesteia, iar Primăria Municipiului Timișoara nu deține acest document, conform celor susținute prin adresa nr. SC-30304/23.12.2010.
Ulterior, prin lucrările de carte funciară nr. 17901/23.07.2001 și nr. 22559/27.06.2005 au fost modificate în cartea funciară nr. 62391 Timișoara denumirile titularului dreptului de administrare operativă în Oficiul Județean de Cadastru, Geodezie și Cartografie Timiș, respectiv în Oficiul de Cadastru și Publicitate Imobiliară Timiș.
În anul 2007, cu ocazia mutării Oficiului de Cadastru și Publicitate Imobiliară Timiș într-un sediu nou, s-a renunțat la dreptul de administrare operativă asupra imobilului din localitatea Timișoara, str. Vasile Alecsandri nr. 1.
Prin Hotărârea nr. 200/19.06.2007, Consiliul local al Municipiului Timișoara a aprobat „ridicarea dreptului de administrare operativă înscris în favoarea Oficiului de Cadastru și Publicitate Imobiliară Timiș în cartea funciară nr. 62391, top nr. 297 Timișoara, asupra imobilului compus din casa cu 2 etaje și curte situat în Timișoara, str. V. Alecsandri nr. 1”. Acest drept de administrare a fost radiat din cartea funciară prin Încheierea de carte funciară nr. 99558/2007.
Urmare adoptării acestei hotărâri de către Consiliul local, între OCPI Timiș și Primăria Municipiului Timișoara a fost încheiat Protocolul de predare-preluare a imobilului, înregistrat cu nr. SC 2009-17027/27.07.2009 și respectiv nr. 16494/20.07.2009.
Conform documentației cadastrale întocmite în anul 2013 de SC Black Light SRL în vederea intabulării regimului de înălțime al construcției, imobilul situat în Municipiul Timisoara, str. Vasile Alecsandri nr. 1, județul Timiș, figurează în proprietatea Primăriei Municipiului Timisoara, fiind compus din: teren în suprafață de 1335 mp, identificat cu număr cadastral 419709, intabulat în CF 419709 și o construcție Cl având o suprafață construită la sol de 1037 mp, regim de înălțime Sparțial+P+2E, identificată cu număr topo 297, intabulată în CF 419709-C1Timișoara.
În ceea ce priveste situația juridică actuală a imobilului, din analiza tuturor înscrisurilor aferente proiectului, rezultă că:
-imobilul-construcție a fost apartamentat, fiind deschise un număr de 14 cărți funciare aferente fiecărui apartament (de la nr. CF 419709-C1-U15 până la nr. CF 419709-C1-U28). Dintre acestea, o parte au fost înstrăinate, primăria exercitandu-și astfel prerogativele dreptului de proprietate, celelalte rămânâînd în domeniul privat, dovada in acest sens fiind înstrăinările făcute, conform înscrierilor din cartea funciară colectivă nr. 419709-C1.
- imobilul-teren face parte din domeniul public al Municipiului Timișoara, așa cum rezultă din adresa Primăriei Municipiului Timișoara nr. CT 2017-0003975/08.08.2017, prin care se comunică și Hotărârea Consiliului Local al Municipiului Timișoara nr. 34/23.02.2010. Conform art. 2 al actului administrativ: "terenurile inscrise in CF nr. 1 si CF nr. 2 Timișoara, precum si cele transcrise în alte cărți din CF nr. 1 și CF nr. 2 Timișoara, fac parte din domeniul public al municipiului Timișoara ”.
- acesta nu este supus cererilor de retrocedare, nu este grevat de sarcini si nu face obiectul unor litigii aflate pe rolul instanțelor. 
Ținând seama de prevederile art. 869 din Legea nr. 287/2009 privind Codul civil, republicată, cu modificările ulterioare, ale Anexei nr.4 cuprinzând lista unor bunuri care aparțin domeniului public al comunelor, al orașelor și al municipilor din Ordonanța de Urgență nr.57/2019 privind Codul administrativ, cu modificările și completările ulterioare și ale art. 2 alin. (1) din Hotărârea Guvernului nr. 1705/2006 pentru aprobarea inventarului centralizat al bunurilor din domeniul public al statului, cu modificările și completările ulterioare, acest imobil poate fi scos din domeniul public al statului și din administrarea Oficiului de Cadastru și Publicitate Imobiliară Timiș, în baza unei hotărâri de Guvem, dupa actualizarea prealabilă a datelor de identificare ale acestuia.
       	Prin promovarea acestui proiect de act normativ se dorește actualizarea datelor de identificare ale imobilului aflat în domeniul public al statului, înregistrat cu M.F. 25812 în anexa nr. 10 la Hotararea Guvernului nr. 1705/2006, cu modificările și completările ulterioare, precum și scoaterea din inventarul centralizat al bunurilor care alcătuiesc domeniul public al statului, aprobat prin Hotararea Guvernului nr. 1.705/2006, cu modificările și completările ulterioare și din administrarea Oficiului de Cadastru și Publicitate Imobiliară Timiș, a imobilului situat în str. Vasile Alecsandri nr. 1, județul Timiș, având în vedere că acest imobil este proprietatea Primăriei Municipiului Timișoara, astfel cum rezultă din evidențele de carte funciară din perioada 1945-1949 și până în prezent. De asemenea, potrivit înscrierilor de carte funciară, Oficiul de Cadastru și Publicitate Imobiliară Timiș a avut doar un drept de administrare operativă asupra acestui imobil, înscrierea acestuia în domeniul public al statului efectuându-se în mod eronat.
Actualizarea datelor de identificare ale imobilului vizează descrierea tehnică a imobilului, în sensul că terenul este în suprafață de 1335 mp, iar construcția are o suprafață construită la sol de 1037 mp și un regim de înălțime Spartial+ P+2E.
După aprobarea prezentului proiect de act normativ, actualizarea inventarului centralizat al bunurilor din domeniul public al statului se realizează de către Ministerul Dezvoltării Regionale, Administrației Publice și Fondurile Europene, în calitatea sa de instituție care deține dreptul de inițiere a cererilor de actualizare a inventarului și de către Ministerul Finanțelor Publice, în calitatea sa de instituție care deține dreptul de validare a cererilor conform Anexei nr.1 la Ordinul ministrului finanțelor publice nr.1718/2011 pentru aprobarea Precizărilor privind întocmirea și actualizarea inventarului centralizat al bunurilor din domeniul public al statului .
Având în vedere cele expuse mai sus, supunem spre aprobare emiterea unei hotărâri privind înaintarea către Guvernul României a propunerii de emitere a unei hotărâri de guvern privind actualizarea datelor de identificare ale unui imobil aflat în domeniul public al statului, precum si scoaterea acestuia din inventarul centralizat al bunurilor care alcatuiesc domeniul public al statului și din administrarea Oficiului de Cadastru și Publicitate Imobiliară Timiș.

